La 24an de februaro Moskva Esperanto-Asocio MASI iĝos 25-jara. Antaŭ kvarono da jarcento la ambasadoro de Hungario en Moskvo György Nanovfszky en ĉeesto de la rektoro, instituta administrantaro kaj dekoj da studentoj-esperantistoj, tondis ruĝan rubandon en la biblioteka salono de Moskva aŭtomobilkonstrua instituto (MASI), simbolante aperon de nova esperantista kolektivo — Moskva Amikaro de Studantoj kaj Instruantoj (MASI).
#000000
Ekde tiam senlace, seninterrompe kaj sukcese MASI laboras por moskva kaj rusia Esperanta movado: popularigas Esperanton, instruas ĝin, organizas Esperantajn eventojn, vojaĝas per kaj por Esperanto. Niaj agadoj, kiel teatraĵoj, lingvaj festivaloj, Esperanto-Poŝtkruciĝo, gazetaj artikoloj ktp estas konataj ankaŭ eksterlande, multgrade danke al nia multjara kunlaboro kun La Ondo de Esperanto kaj La Balta Ondo.
#000001
Okaze de la naskiĝdato de MASI la kolektivo ĉiujare organizas eventon kun la nomo APERo (Antaŭprintempa Esperanto-Renkontiĝo). Ĝia komenca ideo estis lingva mergiĝo por finintoj de la parola Esperanto-Kurso FaRo (“Faru la Rondon!”), kiun partoprenas ne nur komencantoj, sed ankaŭ spertaj esperantistoj por kreo de natura Esperante parolanta medio. Nun APERo akceptas ĉiujn homojn, kiuj pretas gardi la lingvan disciplinon, ne krokodilante.
#000002
Grupfoto de la pasint-jara APERo
#000003
La temo de ĉijara APERo estas “Jubileoj”. Jes, ajnaj jubileoj — Esperantaj, historiaj, sciencaj, kulturaj, privataj ktp — okazintaj kaj okazontaj iam ajn. Tamen kun dezirinda akcento ĉe la jaro 2020.
#000005
Se vi partoprenus nian APERon, kiun jubileon vi prezentus? Eble vi eĉ povus aperi ĉe APERo kun viaj programkontribuoj? Kun danko ni akceptus viajn salutojn kaj gratulojn okaze de la jubileo de MASI!
#000006
Viaj kontribuoj en ajna formo multe variigus nian programon kaj aldonus al ni senton de internacia kunapogo kaj esperantista amikeco.
#000007